Plaasaanval: Boer dood, vrou verkrag, aangerand‘n Boer is Sondagoggend op sy plaas buite Ventersdorp in Noordwes vermoor en sy vrou aangerand. “Twee mans het die 67-jarige boer glo net voor 10:00 buite sy huis op die plaas Sterkstroom voorgekeer,” het brig. Thulani Ngubane, woordvoerder van die polisie in Noordwes, gesê. “Hulle het hom oor die kop geslaan en hom in die huis in gesleep. Hier het hulle op sy 64-jarige vrou afgekom en haar ook aangeval. Vermoedelik het hulle haar verkrag ook.” Die mans het die vrou vasgebind en het met twee selfone gevlug. Sy kon haarself bevry en het hulp op ‘n naburige plaas gaan soek. Die boer is op die toneel dood. Sy vrou sterk in ‘n hospitaal in Klerksdorp aan. Die polisie vermoed die motief vir die aanval was diefstal. Niemand is nog in hegtenis geneem in verband met die voorval nie.